प्रतिनिधिसभामा एमालेले माग्यो विवादित मन्त्रीहरूको राजीनामा
एमालेले विवादित मन्त्रीहरूलाई बर्खास्त गर्न माग गरेको छ । शुक्रबार प्रतिनिधिसभा बैठकमा आकस्मिक समयमा एमालेको तर्फबाट बोल्दै  एमाले सांसद योगेशकुमार भट्टराईले बालकुमारी घटनाको प्रतिवेदन सार्वजनिक गर्न सरकारसँग माग गरे ।  भट्टराईले बालकुमारी घटनामा छानबिन आयोगले दिएको प्रतिवेदन सार्वजनिक गर्न सरकार समक्ष माग गरेका  हुन् ।
काठमाडौँ — एमालेले विवादित मन्त्रीहरूलाई बर्खास्त गर्न माग गरेको छ । शुक्रबार प्रतिनिधिसभा बैठकमा आकस्मिक समयमा एमालेको तर्फबाट बोल्दै एमाले सांसद योगेशकुमार भट्टराईले बालकुमारी घटनाको प्रतिवेदन सार्वजनिक गर्न सरकारसँग माग गरे । भट्टराईले बालकुमारी घटनामा छानबिन आयोगले दिएको प्रतिवेदन सार्वजनिक गर्न सरकार समक्ष माग गरेका हुन् ।उनले छानबिन आयोगले दिएको प्रतिवेदनले भौतिक पूर्वाधार तथा यातायातमन्त्री प्रकाश ज्वालालाई दोषी देखाएको भन्दै मन्त्री ज्वाला नैतिक रुपमा पदमा बस्न नमिल्ने उल्लेख गरे । फागुन ६ गतेको बैठकमा प्रधानमन्त्री स्वयम्ले संसदमा बोल्दै युवाहरुको हत्या भएको बताएको भन्दै हत्या भएको भए त्यसको जिम्मेवारी गृहमन्त्रीले लिनुपर्ने भट्टराईको धारणा थियो ।‘प्रधानमन्त्रीले दुई जना युवाहरुको मृत्यु भएको सन्दर्भमा सामान्य मृत्यु भन्नुभएन । संसद्को रेकर्डमा छ बालकुमारीमा दुईजना युवाको हत्या भयो भनेर प्रधानमन्त्री स्वयंले यो शब्द प्रयोग गर्नुभएको छ । यदि बालकुमारी घटनामा दुईजना युवाहरुको हत्या हो भने त्यो हत्या कसले गर्‍यो त ? कुनै नागरिक तहबाट एकअर्कामा झडप भएर हत्या भएको होइन । त्यो सुरक्षाकर्मीको गोलिबाट बालकुमारीमा दुईजना युवाको हत्या भएको छ । त्यसकारण यसमा सिंगो सरकार जिम्मेवार छ भन्नेकुरा हामी जोड दिएर भन्न चाहन्छौं' उनले भने । भौतिक पूर्वाधार मन्त्रीको लापरबाहीका कारण त्यो भएको उनको भनाइ थियो । छानबिन आयोगले मन्त्री दोषी छ भनिसकेपछि त्यो मन्त्री फेरि पदमा बहाल हुने कुरा, फेरि पदमा बस्ने कुरा नैतिक हिसाबले हुँदै हुँदैन । अनि यो सबै सुरक्षा निकायलाई कमाण्ड गर्ने गृहमन्त्रीजी स्वयं प्रधानमन्त्रीजीले हत्या हो भनिसकेपछि प्रहरीको गोलीबाट युवाहरुको हत्या भएको छ भने गृहमन्त्रीजीले यसको नैतिक जिम्मेवारी लिनुपर्छ कि पर्दैन ? आयोगको प्रतिवेदन संसदमा टेबुल गर्नुपर्‍यो । संसदमा यो कुरा प्रधानमन्त्रीले बताउनुपर्‍यो । आयोगको प्रतिवेदन सार्वजनिक गर्न म हाम्रो दलको तर्फबाट ध्यानाकर्षण गराउन चाहन्छु’ उनले भने ।उनले टेरामक्स प्रकरणमा तत्कालिन सञ्चार मन्त्रीको हैसियतमा हालका स्वास्थ्य तथा जनसंख्यामन्त्री मोहनबहादुर बस्नेतको संलग्नतामा अख्तियारले बयान लिएको भन्दै मन्त्री बस्नेत पदमा बहाल हुनेकुरा पनि स्वीकार नहुने धारणा पनि राखे । लुम्बिनीस्थित रामग्रामको जग्गा निजी कम्पनीलाई भाडामा दिने संस्कृति, पर्यटन तथा नागरिक उडड्यनमन्त्रीको निर्णयको सम्बन्धमा पनि छानबिन गर्न उनले माग गरे ।सांसद भट्टराईले मिटरब्याजीहरु अहिलेको गठबन्धनसँग नजिकका मान्छे भएकाले सरकारले कारबाही नगरेको पनि आरोप लगाए । 